Predkladacia správa

Ročná správa o výsledku hospodárenia EXIMBANKY SR za rok 2005 je predkladaná v súlade so zákonom č. 80/1997 Z. z. o Exportno-importnej banke SR v znení neskorších predpisov a plánom činnosti orgánov EXIMBANKY SR. 

Hodnotí vývoj jednotlivých proexportných aktivít EXIMBANKY SR, ako i vývoj aktív, pasív, nákladových a výnosových položiek v nadväznosti na rozpočet na rok 2005 schválený       Národnou       radou Slovenskej     republiky    uznesením č. 1402    zo dňa 10. decembra 2004.   Jej   štruktúra je daná   uznesením   vlády   SR   č.  672   zo   dňa 13. októbra 1998, ktoré stanovilo rozsah a obsah informácií uvádzaných v ročnej správe o výsledku hospodárenia EXIMBANKY SR. 

Prioritou v činnosti EXIMBANKY SR bola i v roku 2005 snaha o zabezpečenie maximálneho objemu podpory exportu, čo sa pozitívne prejavilo v prekročení rozpočtovanej výšky tohto ukazovateľa. EXIMBANKA SR v roku 2005 prostredníctvom bankových a poisťovacích činností podporila export v objeme 70.222 mil. Sk. V porovnaní s rokom 2004 vzrástla podpora exportu slovenských podnikateľských subjektov EXIMBANKOU SR o 3.295 mil. Sk (o 4,9 %). EXIMBANKA SR podľa predbežných údajov Štatistického úradu SR podporila 7,1 % z celkového exportu Slovenskej republiky. 

Hospodárenie EXIMBANKY SR v roku 2005 možno charakterizovať výraznou úsporou všeobecných prevádzkových nákladov, čo bolo výsledkom úspornejšieho vynakladania prostriedkov na vlastnú prevádzku a zároveň prispelo k splneniu rozpočtovanej výšky výsledku hospodárenia.

Rada banky materiál prerokovala dňa 27. marca 2006 s pripomienkami, ktoré boli zapracované. Uznesením bolo generálnemu riaditeľovi EXIMBANKY SR uložené predložiť materiál na rokovanie Dozornej rady a Ministerstva financií SR. Stanoviská Dozornej rady a Ministerstva financií SR boli bez pripomienok. V súlade s Metodickým pokynom Úradu vlády Slovenskej republiky na prípravu a predkladanie materiálov na rokovanie vlády SR bola rozoslaná na pripomienkové konanie. Po jej odsúhlasení vo vláde SR bude v súlade s § 32 ods. 3 citovaného zákona predložená Národnej rade SR na schválenie.

Materiál nemá finančný, ekonomický, environmentálny vplyv ani vplyv na zamestnanosť a podnikareľské prostredie. Z uvedeného dôvodu neobsahuje príslušné doložky.